ai4bharat/Pralekha huggingface dataset:
पर्यावरण, वन एवं जलवायु परिवर्तन मंत्रालय
दिल्लीतील 95 टक्के वायू प्रदूषण स्थानिक घटकांमुळे, केवळ 4 टक्के शेतमाल अवशेष जाळल्यामुळे - प्रकाश जावडेकर
वास्तववादी प्रतिसादासाठी दिल्ली आणि एनसीआर शहरांमध्ये सीपीसीबीची 50 पथके तैनात
नवी दिल्ली, 15 ऑक्टोबर 2020
हवेची उत्तम गुणवत्ता सुनिश्चित करण्याच्या प्रयत्नांतर्गत, केंद्रीय प्रदूषण नियंत्रण मंडळाची  50 पथके आजपासून दिल्ली-एनसीआर शहरांमध्ये विस्तृत क्षेत्र भेटीसाठी तैनात करण्यात आली आहेत.
केंद्रीय पर्यावरण मंत्री प्रकाश जावडेकर यांनी आज नवी दिल्ली येथे पथकांच्या नोडल अधिकाऱ्यांना संबोधित करताना सांगितले की, कोविडच्या सध्याच्या काळात पथकाचे सदस्य कोरोना योद्धयांपेक्षा कमी नाहीत कारण ते प्रत्यक्ष ठिकाणी भेट देऊन अभिप्राय देतील ज्यामुळे वायू प्रदूषण कमी करण्यात मदत होईल.
जावडेकर म्हणाले की, आजच्या तारखेला शहरातील सुमारे 95 टक्के प्रदूषण हे धूळ, बांधकाम आणि बायोमास जाळणे या स्थानिक कारणांमुळे आहे आणि शेतमाल अवशेष जाळल्यामुळे झालेले प्रदूषण केवळ 4 टक्के आहे.
प्रमुख वायू प्रदूषण करणाऱ्या स्रोतांची त्वरित माहिती देणे, म्हणजे योग्य नियंत्रण उपायांशिवाय मुख्य बांधकाम कामे, रस्त्यांच्या कडेला आणि उघड्या जागेवर कचरा आणि बांधकाम साहित्य टाकणे , कचरा / औद्योगिक कचरा मोकळ्या जागेत जाळणे, इत्यादी कामांबाबत समीर ऍपद्वारे त्वरित माहिती दिली जाईल.
ही पथके उत्तर प्रदेशातील दिल्ली आणि नोएडा, गाझियाबाद, मेरठ ही एनसीआर शहरे, हरियाणामधील गुरुग्राम, फरीदाबाद, वल्लभगड , झज्जर, पानीपत, सोनेपत; आणि राजस्थानमधील भिवडी, अलवर, भरतपूरचा दौरा करतील. ही समस्या आणखी वाढली आहे अशा हॉटस्पॉट भागात ही पथके विशेष लक्ष केंद्रित करतील.
प्रदूषण करणाऱ्या उपक्रमांबाबतचा अभिप्राय त्वरित कारवाईसाठी स्वयंचलित प्रणालीद्वारे संबंधित संस्थेबरोबर सामायिक केला जाईल. तपशील राज्य सरकारांबरोबर देखील सामायिक केला जाईल. यामुळे संबंधित संस्थांकडून योग्य स्तरावर वेळेवर कारवाई आणि देखरेखीत मदत होईल.
प्रदूषणाच्या पातळीचा दर तासाला आढावा घेण्यासाठी आणि राज्य यंत्रणांशी समग्र समन्वय ठेवण्यासाठी सीपीसीबी मुख्यालयात केंद्रीय नियंत्रण कक्ष कार्यान्वित करण्यात आला आहे. याव्यतिरिक्त, पथकांचे उत्तम व्यवस्थापन आणि समन्वयासाठी जिल्हानिहाय नोडल अधिकारी नियुक्त केले आहेत.
दिल्ली आणि एनसीआर प्रदेशातील हिवाळ्यात हवेची गुणवत्ता ही प्रमुख पर्यावरणीय समस्या आहे. या भागातील वायू गुणवत्ता व्यवस्थापनासाठी मागील पाच वर्षांपासून विविध प्रयत्न केले जात आहेत. हवेच्या गुणवत्तेत दरवर्षी थोडीथोडी सुधारणा दिसून आली असली तरी बरेच काही करण्याची गरज आहे.
B.Gokhale/S.Kane/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 277
नागरी उड्डाण मंत्रालय
बीसीसीआयला ड्रोन वापरण्यास परवानगी
यावर्षी भारतीय क्रिकेट हंगामात थेट हवाई छायाचित्रण करायला ड्रोनला परवानगी
नागरी उड्डाण मंत्रालय  आणि नागरी उड्डाण मंत्रालयाचे महासंचालक  यांनी भारतीय क्रिकेट नियामक मंडळाला  सन 2021 मध्ये भारतीय क्रिकेट हंगामाच्या थेट हवाई छायाचित्रणासाठी ड्रोन तैनात करायला सशर्त परवानगी दिली आहे.
नागरी उड्डाण मंत्रालयाला बीसीसीआय व मेसर्स क्विडिक कडून थेट हवाई छायाचित्रणासाठी रिमोट पायलट एअरक्राफ्ट सिस्टीम  वापरण्यास परवानगी देण्यासंदर्भात विनंती झाली होती.
नागरी उड्डाण मंत्रालयाचे सहसचिव अंबर दुबे म्हणाले, “ड्रोन संकल्पना आपल्या देशात वेगाने विकसित होत आहे. याचा उपयोग कृषी, खाणकाम, आरोग्य सेवा आणि आपत्ती व्यवस्थापन ते क्रीडा व करमणुकीपर्यंत विस्तारत आहे. देशातील ड्रोनच्या व्यावसायिक वापराला प्रोत्साहन देण्याच्या भारत सरकारच्या उद्देशाच्या अनुषंगाने ही परवानगी देण्यात आली आहे. ”
“ड्रोन नियम 2021 हे कायदा मंत्रालयाशी चर्चेच्या अंतिम टप्प्यात आहेत. आम्ही मार्च 2021 पर्यंत ते मंजूर होण्याची अपेक्षा करीत आहोत, असेही ते म्हणाले.
अधिक माहितीसाठी येथे क्लिक करा
M.Chopade/V.Joshi/P.Kor
वाणिज्य आणि उदयोग मंत्रालय
निर्यातदारांना भेडसावणाऱ्या आव्हानांना सामोरे जाण्यासाठी सेझ धोरणाची पुनर्रचना
नवी दिल्ली, 10 जानेवारी 2020
वाणिज्य, उद्योग आणि रेल्वेमंत्री पियुष गोयल यांनी काल नवी दिल्लीत देशातील विशेष आर्थिक क्षेत्र  धोरणाबाबत बाबा कल्याणी समितीच्या उर्वरित शिफारशींचा आढावा घेतला. या बैठकीला बाबा कल्याणी समितीचे सदस्य तसेच महसूल, विधि विभागाचे प्रतिनिधी उपस्थित होते.
वाणिज्य आणि उद्योग मंत्र्यांनी निर्यातदारांना भेडसावणाऱ्या जागतिक आव्हानांना सामोरे जाण्यासाठी सेझ धोरणाच्या पुनर्रचनेचा आढावा घेतला. सध्याची जागतिक परिस्थिती लक्षात घेऊन व्यवसाय सुलभता सुनिश्चित करण्यासाठी उर्वरित शिफारशी लागू करण्याबाबतही यावेळी चर्चा झाली.
M.Chopade/S.Kane/P.Malandkar
(Visitor Counter : 147
पंतप्रधान कार्यालय
आशियाई क्रीडा स्पर्धेत महिला कुस्ती 62 किलो फ्रीस्टाइल स्पर्धेत कांस्य पदक जिंकल्याबद्दल पंतप्रधान नरेंद्र मोदी यांनी सोनम मलिकचे अभिनंदन केले
आशियाई क्रीडा स्पर्धेत महिला कुस्ती 62 किलो फ्रीस्टाइल स्पर्धेत कांस्य पदक जिंकल्याबद्दल पंतप्रधान नरेंद्र मोदी यांनी सोनम मलिकचे अभिनंदन केले आहे.
पंतप्रधानांनी X माध्यमावर म्हटले आहे:
महिला कुस्ती 62kg फ्रीस्टाइल स्पर्धेत कांस्यपदक मिळवून केलेल्या उत्कृष्ट कामगिरीबद्दल @OLYSonam चे अभिनंदन! तिच्या या अभूतपूर्व विजयाने तिचा अतुलनीय उत्साह, उत्कटता आणि दृढनिश्चय चिन्हांकित केला आहे. तिच्या पुढील वाटचालीसाठी शुभेच्छा.”
कंपनी व्यवहार मंत्रालय
आयबीएम कॉर्पोरेशनच्या अंतर्गत पुनर्रचनेसाठी ग्रीन चॅनेल अंतर्गत किंड्रिल होल्डिंग्ज एलएलसी आणि ग्रँड ओशन मॅनेज्ड इन्फ्रास्ट्रक्चर सर्व्हिसेस प्रायव्हेट लिमिटेड यांना मानीव मान्यता
आयबीएम कॉर्पोरेशनच्या अंतर्गत पुनर्रचनेसाठी किंड्रिल होल्डिंग्ज एलएलसी आणि ग्रँड ओशन मॅनेज्ड इन्फ्रास्ट्रक्चर सर्व्हिसेस प्रायव्हेट लिमिटेडने ग्रीन चॅनल अंतर्गत दाखल केलेली नोटीस भारतीय स्पर्धा आयोगाला  प्राप्त झाली आहे आणि तिला मानीव मान्यता देण्यात आली आहे.
इंटरनॅशनल बिझनेस मशीन्स कॉर्पोरेशन  आंतरराष्ट्रीय कॉर्पोरेट अंतर्गत पुनर्संघटनेच्या चौकटीत आपला जागतिक एमआयएस व्यवसाय नवीन सार्वजनिक कंपनीमध्ये रूपांतरीत करण्याची योजना आखत आहे. सदर एमआयएस व्यवसायाचे विभक्तिकरण करून किंड्रिल होल्डिंग्ज एलएलसी  आणि ग्रँड ओशन मॅनेज्ड इन्फ्रास्ट्रक्चर सर्व्हिसेस प्रायव्हेट लिमिटेड   म्हणून ओळखल्या जाणार्या)  या नव्याने समाविष्ट कंपन्यांच्या माध्यमातून हे उद्दिष्ट साध्य केले जाईल.
आयबीएम कॉर्पोरेशन ही कंपनी भारतासह इतर विविध देशांमध्ये अन्य बाबींसह व्यवस्थापित पायाभूत सुविधा अर्थात एमआयएसच्या क्षेत्रात कार्यरत आहे. एमआयएस बिझनेस सध्या भारतात नेटवर्क सोल्यूशन्स प्रायव्हेट लिमिटेड  आणि आयबीएम इंडियाच्या माध्यमातून कार्यरत आहे, ज्या अप्रत्यक्षपणे आणि संपूर्णपणे आयबीएम कॉर्पोरेशनच्या मालकीच्या सहाय्यक कंपन्या आहेत.
एमआयएस बिझनेस हा आयबीएम कॉर्पोरेशन ग्लोबल टेक्नॉलॉजी सर्व्हिसेस सेगमेंटच्या पायाभूत सेवा एककाचा व्यवसाय आहे, ज्यात सुरक्षा, नियामक आणि जोखीम व्यवस्थापन सेवा तसेच आयबीएम कॉर्पोरेशनच्या क्लाउड अन्ड कॉग्निटिव्ह सॉफ्टवेयर सेगमेंटच्या सिक्युरिटी सर्व्हिसेस युनिटच्या आयडेंटिटी मॅनेजमेंट सर्व्हिसेसचाही समावेश आहे. मात्र त्यात इन्फ्रास्ट्रक्चर सर्व्हिसेस युनिटच्या सार्वजनिक क्लाऊड प्लॅटफॉर्मचा समावेश नाही.
अधिग्रहणकर्ता सध्या कोणत्याही व्यवसायात गुंतलेले नाहीत आणि प्रस्तावित व्यवहाराची अंमलबजावणी करण्यासाठीच त्यांचा समावेश करण्यात आला आहे. प्रस्तावित व्यवहारानंतर, अधिग्रहणकर्ता आयबीएम कॉर्पोरेशनच्या एमआयएस व्यवसायाचे परिचालन करतील.
युवा व्यवहार आणि क्रीडा मंत्रालय
मीराबाई यांनी दिली राष्ट्रीय युद्धस्मारकाला भेट, समर्पण आणि शौर्याचे प्रतीक असलेल्या या स्थानाला आवर्जून भेट देण्याचे प्रत्येक भारतीयाला केले आवाहन
नवी दिल्ली, 17 जानेवारी 2022
भारताची 'रजतकन्या' साईखोम मीराबाई चानू यांनी आज, नवी दिल्लीतील राष्ट्रीय युद्धस्मारकाला भेट दिली. भारतीय सैन्यदलांच्या धैर्य, शौर्य आणि समर्पणाच्या सन्मानार्थ हे राष्ट्रीय युद्धस्मारक उभारण्यात आले आहे.
40 एकर क्षेत्रावरील या खुल्या आणि विस्तीर्ण स्मारकाला दिलेल्या भेटीबद्दल मीराबाईने आपल्या भावना व्यक्त केल्या. "मी आजवर सामने आणि स्पर्धांसाठीच दिल्लीत मुक्काम करत आले. परंतु यावेळी माझ्या दौऱ्यात मी या स्मारकासाठी वेळ राखून ठेवला होता. केवळ सैन्यदलांनाच नव्हे तर प्रत्येक भारतीयाला अभिमान वाटेल असेच हे स्मारक आहे." असे उदगार ऑलिंपिक पदकविजेत्या भारोत्तोलक मीराबाईने काढले.
भारताच्या 1947 पासूनच्या युद्धविषयक इतिहासाची तपशीलवार मांडणी या स्मारकात केलेली आहे. स्मारकातील विस्तीर्ण अवकाशात शौर्यकथा, जीवनकथा आणि संघर्षाच्या कहाण्यांमधून त्या अनेक प्रसिद्ध-अप्रसिद्ध शूरवीरांच्या गाथा सादर केलेल्या आहेत. जणू काही या साऱ्या मांडणीच्या माध्यमातून ते वीर पुनर्जन्म घेऊन आले आहेत- अशा संकल्पनेवर हे युद्धस्मारक निर्माण करण्यात आले आहे.
भारतीय लष्कर, नौदल आणि वायुदलाने लढलेल्या महत्त्वपूर्ण ऐतिहासिक युद्धांतील पराक्रमाच्या प्रेरक कथांचे दर्शन घडवणाऱ्या दीर्घिकेचे निरीक्षण करून मीराबाई म्हणाली, "चक्रव्यूहाच्या पद्धतीने या वास्तूची रचना केली आहे. आपल्या भारतमातेच्या सुपुत्रांनी प्राणांची बाजी लावून लढलेल्या लढायांमधील प्रसंग दाखवणारे कांस्य भित्तीपट लावलेले आहेत. हे सारे पाहून मी मंत्रमुग्ध झाले."
"येथे आल्यावर मला असे मनापासून वाटले की, प्रत्येक भारतीयाने आयुष्यात एकदा तरी या स्मृतिस्थळाला भेट दिली पाहिजे."
भारोत्तोलक मीराबाईने आपल्या राज्यातले हुतात्मा मेजर लैश्राम ज्योतीन सिंग यांना श्रद्धांजली अर्पण केली. शांतता काळातील सर्वोच्च शौर्य पुरस्काराने म्हणजेच अशोकचक्राने सन्मानित हुतात्मा मेजर लैश्राम ज्योतीन सिंग हे मूळचे मणिपूरचे आहेत.N.Chitale/J.Waishampayan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 197
संरक्षण मंत्रालय
तेजस एफओसी विमान भारतीय हवाई दलाच्या स्वाधीन
नवी दिल्ली, 27 मे 2020
भारतीय हवाई दलाच्या  सुलूर या हवाई स्थानकावर ‘तेजस एमके-1’ चा भारताच्या लढावू विमानांच्या ताफ्यामध्ये बुधवारी समावेश करण्यात आला. सुलूर या हवाई स्थानकामधल्या ‘फ्लाईंग बुलेट’या नावाने ओळखल्या जाणा-या नंबर 18 स्क्वाड्रनचे अलिकडेच पुनरुज्जीवन करण्यात आले आहे. तेजसच्या समावेशामुळे भारतीय हवाई दलाने परिचालन क्षमता वृद्धीच्या दिशेने एक महत्वपूर्ण पाऊल टाकले आहे. अशा पद्धतीच्या लढावू विमानांचा समावेश आपल्या ताफ्यामध्ये करणारे भारतीय हवाई दलाचे हे पहिले स्क्वाड्रन आहे. तेजस एमके-1 मुळे देशाच्या स्वदेशी लढावू विमान बांधणी कार्यक्रमाला चालना मिळणार आहे. तसेच ‘मेक इन इंडिया’ उपक्रमालाही प्रोत्साहन मिळणार आहे. ‘तेजस एमके-1 एफओसी’मध्ये एकल इंजिन आहे. तसेच ते वजनाला अतिशय हलके-कमी, अतिशय चपळाईने कार्यरत राहू शकते. तसेच सर्वप्रकारच्या हवामानामध्ये बहुविध भूमिका पार पाडणारे हे लढावू विमान आहे. तेजसमध्ये हवेतल्या हवेमध्येच इंधन भरण्याची सुविधा-क्षमता आहे. त्यामुळे तेजस खरोखरीच अष्टपैलू कामगिरी करणारे लढावू विमान आहे.
या स्क्वाड्रनचे संचालन हवाई दल प्रमुख  एअर चिफ मार्शल आरकेएस भदौरिया यांनी केले. यावेळी सदर्न एअर कमांडचे एअर ऑफिसर कमांडिंग, एअर मार्शल अमित तिवारी आणि 18 स्क्वाड्रनचे कमोडोर कमांडंट एअर मार्शल टीडी जोसेफ, एचएएलचे मुख्य कार्यकारी संचालक आर माधवन आणि पीजीडी  आणि एअरोनॉटिकल डेव्हलपमेंट एजन्सीचे संचालक डॉ. गिरीश देवधर उपस्थित होते. हवाई दल प्रमुखांनी दलाच्या सुलूर स्थानकावरील कर्मचा-यांना मार्गदर्शन केले आणि त्यांनी सदर्न हवाई कमांड तसेच सुलूर हवाई स्थानकाच्या कर्मचारी वर्गाने केलेल्या अथक प्रयत्नांचे कौतुक केले. या ऐतिहासिक कामगिरीसाठी एचएएल, एडीए, डीआरडीओ प्रयोगशाळा, डीपीएसयू, एमएसएमई आणि एलसीए यांच्यासह इतर सर्व सहभागितांचे कौतुक केले.
या कार्यक्रमामध्ये तेजस एफओसी आवृत्तीच्या विमानांचे दस्तऐवज एचएएलच्या व्यवस्थापकीय संचालकांनी हवाई दलाच्या प्रमुखांना सादर केले. त्यानंतर हवाई दलाच्या 18 स्क्वाड्रन ग्रुपचे कॅप्टन मनीष तोलानी यांच्याकडे ही कागदपत्रे विमानाच्या किल्ल्यांसमवेत सुपूर्द करण्याचा समारंभ पार पडला. या कार्यक्रमाच्या प्रारंभी विमानांचे संचलन झाले. त्यामध्ये एमआय 17 व्ही 5 आणि एएलएच, एएन-32 परिवहन विमान आणि तेजस एमके-1 हे लढावू विमानही सहभागी झाले होते.
अंबाला येथे दि. 15 एप्रिल, 1965 रोजी फोलँड जीनॅट एअरक्राफ्टबरोबर नंबर 18 स्क्वाड्रनची स्थापना करण्यात आली होती. पहिल्या भारत- पाकिस्तान युद्धाच्या काळात भारतीय हवाई दलामधले परमवीर चक्र प्राप्त करणारे एकमेव फ्लाईंग ऑफिसर निर्मल जीतसिंग सेखोन हे या पथकामध्ये होते. या स्क्वाड्रनला एचएएलने निर्माण केलेले दोन एअरक्राफ्ट, तेजस आणि अजीत यांचे संचालन करण्याची विशेष गौरवपूर्ण कामगिरी करता आली. तसेच बरीच वर्षे देशभरातल्या विविध हवाई तळांवरून मिग-27 एमएल या विमानांचे संचालनही त्यांनी केले. या स्क्वाड्रनला एप्रिल 2016 मध्ये ‘नंबर प्लेटेड’ करण्यात आले होते. या स्क्वाड्रनवरून सदर्न एअर कमांडच्या ऑपरेशन कंट्रोलचे काम करण्यात येते. त्याची संपूर्ण एकीकृत जबाबदारी या स्क्वाड्रनला स्वीकारावी लागते.
या कार्यक्रमाच्या प्रारंभी हवाई दल प्रमुख, एअर चीफ मार्शल आरकेएस भदौरिया, पीव्हीएसएम एव्हीएसएम व्हीएम एडीसी यांनी 45 स्क्वाड्रनबरोबर तेजस एमके-1 या लढावू विमानाने उड्डाण केले.B.Gokhale/S.Bedekar/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 218
राष्ट्रपती कार्यालय
राष्ट्रपती द्रौपदी मुर्मू 3 आणि 4 ऑक्टोबरला गुजरात दौऱ्यावर
भारताच्या राष्ट्रपती, द्रौपदी मुर्मू, येत्या 3 आणि 4 ऑक्टोबर 2022ला गुजरात राज्याच्या दौ-यावर जाणार आहेत. भारताच्या राष्ट्रपती म्हणून त्यांचा हा पहिलाच गुजरात दौरा असेल.
3 ऑक्टोबर 2022 रोजी, अहमदाबादमधील साबरमती आश्रमाला राष्ट्रपती भेट देऊन,त्यांच्या दौऱ्याला प्रारंभ करतील. दुपारनंतर, त्या गांधीनगर येथील गुजरात वैद्यकीय आणि शैक्षणिक संशोधन सोसायटी , आरोग्य, सिंचन, पाणीपुरवठा आणि बंदर विकासाशी संबंधित विविध प्रकल्पांचे उद्घाटन / पायाभरणी करतील.त्याच दिवशी संध्याकाळी, गांधीनगरमध्ये गुजरात सरकारने त्यांच्या सन्मानार्थ आयोजित केलेल्या नागरी स्वागत समारंभात त्या सहभागी होतील.
4 ऑक्टोबर, 2022 रोजी, राष्ट्रपती महिला उद्योजकांसाठी तैय्यार केलेल्या गुजरात विद्यापीठातील एक स्टार्ट-अप व्यासपीठ 'हर स्टार्ट'  या मंचाचे उदघाटन करतील, तसेच अहमदाबाद येथील गुजरात विद्यापीठातील, शिक्षण आणि आदिवासी विकासाशी संबंधित विविध प्रकल्पांचे उदघाटन / पायाभरणी करतील.
संरक्षण मंत्रालय
20 व्या कारगिल विजय दिवसानिमित्त केंद्रीय संरक्षण मंत्री राजनाथ सिंह यांनी नवी दिल्लीत राष्ट्रीय युद्ध स्मारकात शहीद जवानांना श्रद्धांजली वाहिली
नवी दिल्ली, 26 जुलै 2019
20 व्या कारगिल विजय दिवसानिमित्त आज केंद्रीय संरक्षण मंत्री राजनाथ सिंह यांनी नवी दिल्लीतल्या राष्ट्रीय युद्धस्मारकात जाऊन शहीद जवानांना श्रद्धांजली वाहिली.
“भारताची प्रतिष्ठा आणि सार्वभौमत्वाचे रक्षण करण्यासाठी कारगिलच्या युद्धात ज्या शूर जवानांनी आपले आयुष्य अर्पण केले त्या जवानांना माझी श्रद्धांजली! त्यांचे शौर्य आणि त्याग सर्व भारतीयांसाठी प्रेरणादायी आहे. या सैनिकांनी केलेला सर्वोच्च त्याग कृतज्ञ राष्ट्र कधीही विसरणार नाही. अशी आपण आज कारगिल विजय दिवसानिमित्त प्रतिज्ञा करुया” अशी प्रतिक्रिया संरक्षणमंत्र्यांनी या स्मारकाच्या अभ्यागत पुस्तिकेत व्यक्त केली.
संरक्षण राज्यमंत्री श्रीपाद नाईक यांच्यासह सैन्यदलांचे प्रमुख आणि इतर पदाधिकाऱ्यांनी कारगिल युद्धात ऑपरेशन विजयमध्ये पराक्रम गाजवणाऱ्या सर्व जवानांना श्रद्धांजली अर्पण केली.
1999 साली मे ते जुलै या कालावधीत भारत-पाकिस्तान यांच्यात झालेले हे जगातले उंच प्रदेशातले सर्वात कठीण युद्ध मानले जाते. प्रत्यक्ष नियंत्रण रेषेवर जोजिला पास ते पूर्वेकडच्या तुरतूक या गावापर्यंतच्या प्रदेशात झालेल्या या युद्धात भारतीय जवानांनी अतुलनीय पराक्रम गाजवत घुसखोरी करुन भारतीय प्रदेशात आलेले पाकिस्तानी सैन्य परतवून लावले होते. 12,000 फूट उंचावर लढल्या गेलेल्या या युद्धात भारतीय लष्कराच्या हवाई दलानेही महत्वाची कामगिरी बजावली होती
B.Gokhale/R.Aghor/P.Malandkar
(Visitor Counter : 104
दूरसंचार आणि माहिती तंत्रज्ञान मंत्रालय
टपाल तिकीटांचा संग्रह आणि माहिती जमा करण्याचा छंद असलेल्यांसाठी टपाल विभागातर्फे दीन दयाळ स्पर्श शिष्यवृत्ती योजना सुरू
पोस्टाच्या तिकीटांचा संग्रह आणि अभ्यासविषयक प्रश्नमंजुषा आणि प्रकल्प मंडल अधिकार्यांकडून राबवला जाणार
गोवा, 25 जुलै 2022
टपाल विभागाने, टपाल तिकीटांचा संग्रह आणि त्याबाबत माहिती जमा करण्यासाठी दीन दयाळ स्पर्श शिष्यवृत्ती योजना  सुरू केली असून याचा उद्देश विद्यार्थ्यांमध्ये टपाल तिकीटांचा संग्रह आणि अभ्यासाबाबत रस निर्माणकरणे,हा आहे. इयत्ता सहावी ते नववीचे शैक्षणिक प्रगती चांगले असलेले विद्यार्थी ज्यांना टपाल तिकीटांचा संग्रह आणि अभ्यास करण्याचा छंद आहे, त्यांना या छंदाबाबत प्रश्नमंजुषा आणि प्रकल्पाच्या आधारे शिष्यवृत्ती प्रदान केली जाईल. स्पर्धा मंडल अधिकार्यांकडून हा प्रकल्प राबवण्यात येईल.
- पात्रता अटीः अ) उमेदवार भारतातील मान्यताप्राप्त शाळेचा  विद्यार्थी असावा. ब) संबंधित शाळेत फिलॅटेली क्लब असावा आणि विद्यार्थी त्या क्लबचा सदस्य असावा. क) एखाद्या शाळेत फिलॅटेली क्लब नसेल पण विद्यार्थ्याकडे स्वतःची गोळा केलेली टपाल तिकीटे असतील, तर त्याचाही विचार केला जाईल. ड) उमेदवाराची शैक्षणिक कामगिरी उत्तम असावी. शिष्यवृत्ती प्रदान करण्यासाठी निवड करण्याच्या वेळेस, विद्यार्थ्याने नुकत्याच संपलेल्या अंतिम परीक्षेत किमान 60 टक्के गुण किंवा समकक्ष श्रेणी / ग्रेड पॉईंट मिळवलेले असले पाहिजेत. अनुसूचित जाती आणि जमातीच्या विद्यार्यांसाठी 5 टक्के गुणांची सवलत असेल.
- निवड प्रक्रिया : निवड प्रक्रियेत दोन स्तरांचा समावेश असेल. .स्तर 1: टपाल तिकीट अभ्यासाबाबत लेखी प्रश्नमंजुषा प्रादेशिक स्तरावर स्तर 2: प्रादेशिक स्तरावरील लेखी परीक्षेत निवड झालेल्या विद्यार्थ्यांना अंतिम निवड होताना अभ्यास प्रकल्प सादर करावा लागेल.
- अभ्यासक्रम : फिलॅटेली प्रश्नमंजुषा स्पर्धा ही 50 बहुपर्यायी प्रश्न पुढील विषयांतून असून अचूक पर्याय निव़डावा लागेल. हे विषय आहेत- ताज्या घडामोडी, इतिहास, विज्ञान, क्रीडा, संस्कृती, भूगोल आणि स्थानिक आणि राष्ट्रीय तिकीटांचा अभ्यास. टपाल तिकीटे गोळा करून त्यांच्या माहितीच्या अभ्यासाबाबतचा प्रकल्प 4 ते 5 पानांपेक्षा जास्त नसावा. प्रकल्पात, विद्यार्थी 16 पेक्षा अधिक टपाल तिकीटांचा आणि 500 पेक्षा जास्त शब्दांचा उपयोग करू शकणार नाही. प्रकल्प आणि नमुना प्रकल्प यासाठीच्या सविस्तर मार्गदर्शक सूचना, लेखी प्रश्नमानुषेतून निवड झालेल्या विद्यार्थ्यांच्या नावांच्या घोषणेनंतर मंडल अधिकाऱ्यांकडून जारी केल्या जातील.
या स्पर्धेसाठी अर्ज सादर करण्याची अंदाजे तारीख 1 ऑगस्ट ते 31 ऑगस्ट 2022 या दरम्यान असेल. वरिष्ठ टपाल अधीक्षक कार्यालय, गोवा विभाग, पहिला मजला, टपाल भवन, पणजी-गोवा -403001 येथे अर्ज पाठवायचे आहेत.PIB Panaji | S.Kakade/U.Kulkarni/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 182
पंतप्रधान कार्यालय
बथुकम्मा या सणानिमित्त पंतप्रधानांनी सर्वांना, विशेषतः तेलंगणातील नारी शक्तीला दिल्या शुभेच्छा
पंतप्रधान नरेंद्र मोदी यांनी बथुकम्मा च्या मंगल मुहूर्तावर सर्वांना, विशेषतः तेलंगणातील नारी शक्तीला शुभेच्छा दिल्या आहेत.
आपल्या ट्विटरसंदेशामध्ये पंतप्रधान म्हणाले;
"सर्वांना, विशेषतः तेलंगणातील नारी शक्तीला बथुकम्मा निमित्त शुभेच्छा. या सणामुळे निसर्गाशी असलेले आपले नाते अधिक दृढ होवो आणि आपली फुलांविषयीची आवड अधिक जोपासली जावो."
शिक्षण मंत्रालय
लहान वयातील बालकांची काळजी आणि शिक्षण याविषयी शिक्षक पर्वांतर्गत राष्ट्रीय वेबिनारचे आयोजन
नवी दिल्ली, 25 सप्टेंबर 2020
NEP 2020 अर्थात नवीन शैक्षणिक धोरणाचे विविध पैलू अधोरेखित करण्याच्या उद्देशाने शिक्षण मंत्रालयाने शिक्षकपर्व या उपक्रमांतर्गत, 'लहान बालकांची काळजी आणि शिक्षण' या विषयावर आज एका वेबिनारचे आयोजन केले होते. शिक्षकांचा सन्मान करण्यासाठी आणि नव्या शैक्षणिक धोरणाच्या पुढील वाटचालीसाठी शिक्षण मंत्रालयाने 8 ते 25 सप्टेंबर 2020या काळात शिक्षक पर्व या उपक्रमाचे आयोजन केले होते.
ECCE म्हणजेच 'लहान बालकांची काळजी आणि शिक्षण' यावरील सत्राचे सूत्रसंचालन NCERT अर्थात, राष्ट्रीय शैक्षणिक संशोधन आणि प्रशिक्षण परिषदेच्या सहाय्यक प्राध्यापक डॉ. रोमिला सोनी यांनी केले. आंबेडकर विद्यापीठाच्या डॉ.वेनिता कौल, NCERTच्या प्रा.सुनीती सनवाल आणि सिक्कीममधील सरकारी माध्यमिक शाळेचे मुख्याध्यापक मोतीलाल कोईराला यांनीही यात भाग घेतला..
प्रा.सुनीती यांनी चर्चेला सुरुवात करताना ECCE च्या संबंधाने राष्ट्रीय शिक्षण धोरणाच्या शिफारशी स्पष्ट केल्या. पुढे त्यांनी, गर्भधारणा होण्यापासून ते बाळाचे वय दोन वर्षे होईपर्यंतच्या काळातील पोषणाचे महत्त्व विशद केले. पोषण, आरोग्य आणि शिक्षणप्रक्रिया यातील संबंधही त्यांनी उलगडून दाखविला. जीवनाच्या पहिल्या दोन वर्षाच्या काळात बालकाची जलदगतीने होणारी वाढही यावेळी सविस्तर समजावण्यात आली. बालकाच्या अगदी सुरुवातीच्या जीवनकाळात आरोग्याशी आणि नंतर शैक्षणिक कामगिरीही पोषणाचा थेट संबंध असतो, असेही यावेळी त्यांनी सांगितले.
NEP च्या अंमलबजावणीसाठी प्रमुख भागांबद्दल डॉ.कौल यांनी स्पष्टीकरण दिले. बालवयात शैक्षणिक कौशल्ये देण्याबरोबरच मुलांमध्ये सामाजिकतेचे कौशल्ये विकसित करणेही गरजेचे असते, यावर त्यांनी भर दिला. दर्जेदार ECCE साठी, समुदाय स्तरावर समर्थन आणि पालकांची भूमिका महत्त्वाची ठरते, असे त्यांनी सांगितले. यावेळी बोलताना वक्त्यांनी मुलांसाठी आनंददायक, खेळांवर आधारित आणि रुची निर्माण करणाऱ्या कृतिक्रमांच्या माध्यमातून अध्यापनशास्त्राचे आणि विकासाच्या दृष्टीने योग्य अशा मजकुराचे महत्त्व अधोरेखित केले. NEP 2020 चे कौतुक करत डॉ.कौल यांनी, पाठ्यक्रमाचा ऊर्ध्वदिशेने विस्तार अत्यंत परिणामकारक ठरणार असून, यामुळे शाळापूर्व स्थितीतून पहिल्या इयत्तेत जाण्याचा प्रवास मुलांच्या दृष्टीने सोयीस्कर होईल, असे सांगितले.
सिक्कीमच्या दक्षिण जिल्ह्यातील केव्झिंग येथील सरकारी उच्च माध्यमिक शाळेचे मुख्याध्यापक मोतीलाल कोईराला यांनी, ECCE अंतर्गत मुलांना सक्रिय, सुदृढ आणि शिकण्यासाठी तयार करण्याच्या दृष्टीने, बालयोगासारख्या अभिनव संकल्पना आणि कृतिक्रमांबद्दल माहिती दिली. खेळांच्या माध्यमातून मुले शिकण्याकडे वळवीत- अशा उद्देशाने बालकांना खेळणी, खेळण्याजोगी उपकरणे, पुस्तके आणि सुसंपन्न वर्गखोल्या शाळेत पुरविली असल्याचेही त्यांनी सांगितले. अशा सर्व खेळ आणि कृतिक्रमांमुळे मुले शाळेकडे आकर्षित होऊन, नावनोंदणीचे प्रमाण वाढण्यास मदत होईल असेही कोईराला यांनी सांगितले.
डॉ.सेनापती यांनी सत्राचा समारोप करताना, सत्रातील सर्व घडामोडींचा आणि चर्चांचा सारांश काढला. नवीन शैक्षणिक धोरण 2020 मुळे भारतीय संस्कृती अधिक संपन्न होण्यास मदत होईल असे सांगत ECCE पासूनच या संस्कृतीची मूल्ये रुजविण्यास सुरुवात होऊ शकते, असे स्पष्ट केले.M.Chopade/J.Waishampayan/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 139
महिला आणि बालविकास मंत्रालय
2 कोटी लखपती दीदी निर्माण करण्याचे उद्दिष्ट; महिला स्वयंसहायता गटांमार्फत ड्रोन की उडान उपक्रम राबवणार : पंतप्रधान
नवी दिल्ली, 15 ऑगस्ट 2023
सरकार गावागावात 2 कोटी ‘लखपती दीदी’ निर्माण करण्याच्या उद्देशाने महिला बचत गटांसोबत काम करत आहे, असं पंतप्रधान नरेंद्र मोदी यांनी आज 77 व्या स्वातंत्र्यदिनी लाल किल्ल्यावरून देशाला संबोधित करताना सांगितलं. आज देशातील 10 कोटी महिला स्वयं-सहायता गटांशी जोडल्या गेल्याचे पंतप्रधानांनी अधोरेखित केलं. "आज खेड्यापाड्यात, बँकेत, अंगणवाडीत आणि औषध देण्यासाठीही दीदी उपलब्ध आहेत, असं पंतप्रधान म्हणाले.
कृषी तंत्रज्ञान आणि ग्रामीण विकासात विज्ञान आणि तंत्रज्ञानाच्या संभाव्यतेचा फायदा घेण्यासाठी एक व्यासपीठ तयार केल्याचं पंतप्रधानांनी सांगितले. पंतप्रधान म्हणाले की 15,000 महिला स्वयं-सहायता गटांना कर्ज आणि ड्रोन चालविण्यासाठी आणि दुरुस्तीसाठी प्रशिक्षण दिले जाईल. "ड्रोन की उडान" उपक्रम महिला स्वयं-सहायता गटांद्वारे राबवला जाईल, असं पंतप्रधान म्हणाले.S.Bedekar/S.Mohite/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 50
आदिवासी विकास मंत्रालय
'परिक्षा पे चर्चा' या कार्यक्रमाच्या पाचव्या भागात पंतप्रधानांनी विद्यार्थ्यांशी साधला संवाद
परिक्षा पे चर्चामध्ये यंदा जवळपास 350 एकलव्य आदर्श निवासी शाळांमधील  75000 हून अधिक विद्यार्थी आणि शिक्षक उपस्थित होते
पंतप्रधान नरेंद्र मोदी यांनी आज 'परीक्षा पे चर्चा' या कार्यक्रमाच्या पाचव्या भागात आगामी काळात येणाऱ्या परीक्षा या विषयावर विद्यार्थ्यांशी संवाद साधला. नवी दिल्लीतील तालकटोरा स्टेडियमवर हा कार्यक्रम आयोजित करण्यात आला होता. यात इयत्ता 9वी ते 12वीचे विद्यार्थी, पालक आणि शिक्षक यांनी पंतप्रधानांशी मन:पूर्वक संवाद साधला.
पंतप्रधानांनी पालक आणि शिक्षकांच्या अपेक्षा, आत्मविश्वास आणि प्रामाणिकपणा यांसारख्या सर्व विषयांवरील प्रश्न ऐकून घेतले आणि या प्रश्नांची उत्तरे विद्यार्थ्यांना दिली. पंतप्रधानांनी या कार्यक्रमात निराशा आणि तणावाचा सामना करण्याचा मंत्र, यशाचा मंत्र देतानाच देशाला गौरव मिळवून देण्यासाठी प्रयत्नशील राहण्याचे सांगितले. ,मुलगा-मुलगी भेदभाव न करता दोघांनाही शिक्षित करण्यावर पंतप्रधानांनी भर दिला आणि शिक्षणाचे नवीन द्वार उघडणाऱ्या आणि शिक्षणाची भाषा पुनर्परिभाषित करणारे राष्ट्रीय शैक्षणिक धोरण  संपूर्णपणे समजून घेण्याच्या आवश्यकतेवर भर दिला.
देशभरातील सुमारे 350 एकलव्य आदिवासी निवासी शाळांचे  75000 हून अधिक विद्यार्थी आणि शिक्षकांनी या सत्रात भाग घेतला, त्यांची मते मांडली आणि पंतप्रधानांचे शैक्षणिक आणि तणावमुक्त परीक्षा देण्याचे तंत्र याविषयीचे अनुभवाचे बोल शांतचित्ताने ऐकले.
तालकटोरा स्टेडियमवरील या कार्यक्रमाला ईएमआरएसचे आयुक्त .असित गोपाल उपस्थित होते. तसेच मंत्रालयाचे वरिष्ठ अधिकारी आणि कर्मचारी हे या कार्यक्रमाला दृकश्राव्य माध्यमाद्वारे उपस्थित होते.
पंतप्रधान कार्यालय
देशाची समृद्धी ही कनेक्टिव्हिटीमध्ये आहे आणि ती आमच्या प्राधान्यक्रमात सर्वोच्च आहे: पंतप्रधान
उत्तर प्रदेशातील खजानी विधानसभा मतदारसंघातील बेलघाट ते सिक्रीगंज या 8 किलोमीटर लांबीच्या रस्त्याचे रुंदीकरण पूर्ण झाल्याबद्दल पंतप्रधानांनी परिसरातील जनतेचे अभिनंदन केले आहे. संत कबीर नगरचे खासदार प्रवीण निषाद यांच्या ट्विटला उत्तर देताना पंतप्रधान बोलत होते. या रस्त्याच्या रुंदीकरणाची माहिती निषाद यांनी आपल्या ट्विटमध्ये दिली होती.
देशाची समृद्धी ही कनेक्टिव्हिटीमध्ये आहे आणि ती आमच्या प्राधान्यक्रमात सगळ्यात वरच्या स्थानी आहे, असेही मोदी म्हणाले.
पंतप्रधानांनी केलेले ट्विट
“खूप खूप अभिनंदन. कनेक्टिविटी मध्येच देशाची भरभराट आहे आणि तीच आमच्या प्राधान्यक्रमात अव्वलस्थानी आहे.